Hugo, dux Burgundie, omnibus in perpetuum noverint tam presentes quam posteri quod Hugo Porcellus cum Alvidi, uxore sua, dederunt Deo et sancte Marie de Tulliaco, et fratribus ibidem Deo servientibus, quicquid apud Divionem possidebant in domibus, in vineis, et alio tenemento, et in elemosinam concesserunt. Nos vero eamdem elemosinam predicte domui et fratribus libere et quiete in perpetuum possidendam concessimus et laudamus, et si quis super hoc eos impetere vel inquietare voluerit, nos garantiam ferremus et manu tenebimus. Quod si homo eorumdem fratrum in jam dicta possessione manserit, libere et quiete manebit, si autem homo noster, consuetudines nostras ab eodem habebimus. Hujus vero donationis et concessionis testes sunt, Galterus, Lingonensis episcopus, Gerardus de Reum, Aymo de Divione, Willelmus de Orgeolo, Nicholaus capellanus.